A TANÁCS 89/2007/EK, EURATOM RENDELETE
(2007. január 30.)
a külső fellépésekre vonatkozó garanciaalap létrehozásáról szóló 2728/94/EK, Euratom rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 308. cikkére,
tekintettel az Európai Atomenergia-közösséget létrehozó szerződésre és különösen annak 203. cikkére,
tekintettel a Bizottság javaslatára,
tekintettel az Európai Parlament véleményére (1),
tekintettel a Számvevőszék véleményére (2),
mivel:
(1)
A 2728/94/EK, Euratom rendelettel (3) létrehozott és a garancialapra fenntartott költségvetési eszköz felhasználásának hatékonyságát fejleszteni, a garancialap költségvetési irányításával kapcsolatos igazgatási munkát pedig csökkenteni kell.
(2)
A garanciaalapba történő befizetéssel kapcsolatos költségvetési tranzakciók átláthatóságát és programozását meg kell erősíteni.
(3)
A 2006. május 17-én elfogadott, a költségvetési fegyelemről és a költségvetési eljárás fejlesztéséről szóló, az Európai Parlament, a Tanács és a Bizottság közötti intézményközi megállapodás (4) meghatározza az Európai Unió többéves pénzügyi keretét a 2007-2013-as időszakra. Az intézményközi megállapodás értelmében a garanciaalap finanszírozását erre az időszakra az Európai Unió általános költségvetéséből való kötelező kiadásként biztosítják.
(4)
Fenn kell tartani a garancialap fő szerepét, vagyis hogy az Európai Unió általános költségvetését az alap által fedezett hitelekkel vagy garantált hitelekkel kapcsolatos mulasztások miatti sokkhatásoktól védelmezze.
(5)
A garanciaalap fedezi az Európai Beruházási Bank (EBB) által nyújtott hitelekkel kapcsolatos mulasztásokat, amelyekre a Közösség az EBB külső megbízása értelmében garanciát nyújt. Az EBB a 2007. február 1-jével hatályba lépő külső megbízásának megfelelően, továbbá az alap fedezi az EBB által nyújtott azon hitelgaranciákkal kapcsolatos mulasztásokat is, amelyekre a Közösség garanciát nyújt.
(6)
A 2728/94/EK, Euratom rendeletet ezért ennek megfelelően módosítani kell.
(7)
A Szerződések az EK-Szerződés 308. cikkében, illetve az Euratom-szerződés 203. cikkében foglaltakon kívül nem biztosítanak hatáskört e rendelet elfogadására,
ELFOGADTA EZT A RENDELETET:
1. cikk
A 2728/94/EK, Euratom rendelet a következőknek megfelelően módosul:
1.
Az 1. cikk első albekezdése helyébe a következő szöveg lép:
„Létrejön egy garanciaalap (a továbbiakban: alap) amelynek forrásai a Közösség tartozásainak törlesztését szolgálják, amennyiben a Közösség által nyújtott vagy garantált hitel, vagy az Európai Beruházási Bank által nyújtott és a Közösség által garantált hitelgarancia kedvezményezettje nem teljesíti fizetési kötelezettségét.”
2.
A 2. cikk első francia bekezdése helyébe a következő szöveg lép:
„-
évi egyszeri, a 4. és 5. cikk értelmében az Európai Unió általános költségvetéséből származó befizetések”
3.
A 3. cikk harmadik albekezdése helyébe a következő szöveg lép:
„Ha év végére az előirányzott összeget túllépik, úgy a többletet vissza kell fizetni egy külön tételbe az Európai Közösségek általános költségvetésében kimutatott bevételek között. Az n-1. évre vonatkozó, az előirányzott összeg és az alap nettó eszközállományának értéke közötti, az n. év elején kiszámított különbség alapján a többletet egy tranzakcióval kell az Európai Unió általános költségvetése bevételi kimutatásának külön fejezetébe befizetni az n+1. évben.”
4.
A 4. cikk helyébe a következő szöveg lép:
„4. cikk
Az n-1. évre vonatkozó, az előirányzott összeg és az alap nettó eszközállományának értéke közötti, az n. év elején kiszámított különbség alapján a többletet egy tranzakcióval kell az alapba befizetni az n+1. évben az Európai Unió általános költségvetéséből.”
5.
Az 5. cikk helyébe a következő szöveg lép:
„5. cikk
(1) Amennyiben egy vagy több mulasztás eredményeként az n-1. év során a garanciák aktiválása meghaladja a 100 millió EUR-t, a 100 millió EUR fölötti összeget éves részletekben kell visszafizetni az alapba az n+1. évtől kezdődően és a következő években a teljes visszafizetésig (kiegyenlítő mechanizmus). Az éves részlet összege az, amelyik az alábbiak közül alacsonyabb:
-
100 millió EUR, vagy
-
a kiegyenlítő mechanizmusnak megfelelően fennmaradó esedékes összeg.
Az n-1. évet megelőző évek garanciaaktiválásából származó bármely összeget, amely nem került a kiegyenlítő mechanizmusnak megfelelően teljes kifizetésre, azt megelőzően kell visszatéríteni, hogy az n-1. vagy azt követő években történt mulasztásokkal kapcsolatos kiegyenlítő mechanizmus életbe lépne. Ezeket a fennmaradó összegeket továbbra is a kiegyenlítő mechanizmus keretében az Európai Unió általános költségvetéséből behajtandó maximális éves összegekből kell levonni, amíg a teljes összeget vissza nem térítik az alapnak.
(2) Az e kiegyenlítő mechanizmus alapján történő számításokat el kell különíteni a 3. cikk harmadik albekezdésében, valamint a 4. cikkben említett számításoktól. Mindazonáltal azok együtt évi egyszeri átutalást eredményeznek. Az Európai Unió általános költségvetéséből a kiegyenlítő mechanizmus keretében fizetendő összegeket az alap nettó eszközállományaként kell kezelni a 3. és 4. cikk szerinti számításhoz.
(3) Ha - egyszeri vagy többszöri jelentősebb nem teljesítést követő garanciaaktiválás eredményeként - az alap forrásállománya az előirányzott összeg 80 %-a alá süllyedne, úgy a Bizottság tájékoztatja erről a költségvetési hatóságot.
(4) Ha - egyszeri vagy többszöri jelentősebb nem teljesítést követő garanciaaktiválás eredményeként - az alap forrásállománya az előirányzott összeg 70 %-a alá süllyedne, úgy a Bizottság jelentést nyújt be azon kivételes intézkedésekről, amelyek az alap újrafeltöltéséhez szükségesek lehetnek.”
6.
A mellékletet el kell hagyni.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet 2007. január 1-jétől alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. január 30-án.